शिंदे एहिजा बतवलन कि गृह मंत्रालय 16 अक्टूबर के राष्ट्रपति से सिफारिश कइले रहे कि कसाब के दया याचिका के खारिज कइ दिहल जाव। ओकरा बाद, 5 नवंबर के राष्ट्रपति प्रणव मुखर्जी कसाब के दया याचिका के खारिज कइ के गृह मंत्रालय भेज दिहले रहलन। शिंदे बतवलन कि 7 नवंबर के कागजात पर हस्ताक्षर कइला के बाद ऊ 8 नवंबर ले महाराष्ट्र सरकार के भेज देले रहलन। अउर, 8 तारीख के ही एह बात के फैसला ले लिहल गइल रहे कि 21 नवंबर के पुणे के यरवडा जेल में कसाब के फांसी दिहल जाई।
एकरा बाद भारी सुरक्षा के बीच अति गोपनीय तरीका से कसाब के मुंबई के आर्थर रोड जेल से पुणे के यरवडा जेल में शिफ्ट कइ दिहल गइल रहे। ओकर फांसी बुधवार सबेरे साढ़े सात बजे तय कइल गइल रहे, जवन की तय समय पर दे दिहल गइल। फांसी के तुरंत बाद आर. आर. पाटिल सबसे पहिले एकर आधिकारिक घोषणा कइलन। ऊ कहलन कि - "पूरा दुनिया का सामने कसाब के अपराध साबित भइल, अउर आखिरकार ओकरा के फांसी दे दिहल गइल। ई 26/11 के हमला में मारल गइल निर्दोष लोगन अउर शहीद अधिकारियन खातिर एगो श्रद्धांजलि हवे।"
कसाब का शव का बारे में पूछला पर शिंदे कहलन कि पाकिस्तान के एह बारे में सूचित कइ दिहल गइल रहे, लेकिन अभी ले ओने से शव के मांग नइखे कइल गइल। हालांकि, महाराष्ट्र के मुख्यमंत्री पृथ्वीराज चव्हाण के मुताबिक कसाब के शव के यरवडा जेल में ही दफना दिहल गइल बाटे, अउर एह बात के खास ख्याल राखल गइल बाटे कि कसाब के कब्र के पहचान ना हो सके।
एहिजा ई बतावल जरुरी बा कि कसाब ओह 10 गो पाकिस्तानी आतंकियन में से एक रहे, जे समंदर के रस्ता से मुंबई में दाखिल होके 26/11 हमला के अंजाम देले रहे। एह हमला में 166 लोगन के मौत हो गइल रहे, जबकि कई लोग घायल हो गइल रहे। हमला करे से पहिले ई आतंकवादी सब गुजरात कोस्ट से एगो भारतीय बोट के हाइजैक कइ के ओकरा कैप्टन के भी मार दिहले रहले सन।
कसाब सितंबर में राष्ट्रपति का लगे दया याचिका भेजले रहे। एह से पहिले सुप्रीम कोर्ट भी एह मामला के बेहद 'रेयर' बता के कसाब के फांसी के सजा पर मुहर लगा दिहले रहे। जस्टिस आफताब आलम अउर सी. के. प्रसाद ओह घरी मुंबई हमला में पकडाइल एकमात्र जिंदा आतंकी कसाब के बारे में कहले रहलन कि जेल में ओकरा में पश्चाताप भा सुधार के कवनो संकेत ना लउकल। ऊ अपना आप के हीरो अउर देशभक्त पाकिस्तानी बतावत रहे। अइसन स्थिति में कोर्ट के अनुसार कसाब खातिर फांसी ही एकमात्र सजा रहे।
bho_Deva bho_Deva bho_Deva bho_Deva bho_Deva